b"\n_START_ARTICLE_\nTinci\xc3\xb3 de Ziehl-Neelsen\n_START_PARAGRAPH_\nLa tinci\xc3\xb3 de Ziehl-Neelsen \xc3\xa9s un tipus de tinci\xc3\xb3 diferencial (composta per dues o m\xc3\xa9s subst\xc3\xa0ncies colorants) que fou creada i perfeccionada per dos doctors alemanys, el bacteri\xc3\xb2leg Franz Ziehl (1859\xe2\x80\x931926) i el pat\xc3\xb2leg Friedrich Neelsen (1854\xe2\x80\x931898), durant els anys 1882 i 1883. La tinci\xc3\xb3 es basa en les especials caracter\xc3\xadstiques lip\xc3\xaddiques que tenen les parets cel\xc2\xb7lulars (\xc3\xa0cids mic\xc3\xb2lics amb una cadena beta-hidroxi curta i una cadena lateral d'alfa-alquil m\xc3\xa9s llarga, formant una mol\xc3\xa8cula entre 60 a 90 \xc3\xa0toms de carboni en el cas del bacil de Koch) d'alguns bacteris (bacteris \xc3\xa0cido-alcohol resistents o BAAR) i altres classes de microorganismes, que els permeten resistir la decoloraci\xc3\xb3 amb \xc3\xa0cid-alcohol despr\xc3\xa9s d'haver sigut tenyits amb colorants b\xc3\xa0sics. _NEWLINE_Aquesta t\xc3\xa8cnica \xc3\xa9s \xc3\xbatil, per exemple, per identificar els bacteris Mycobacterium tuberculosis (el principal micobacteri pat\xc3\xb2gen responsable de la tuberculosi), Mycobacterium marinum (que origina infeccions de tipus granulomat\xc3\xb3s en humans), diverses formes de Nocardia o el par\xc3\xa0sit Cryptosporidium parvum (un protist causant de la criptosporidiosi) que es caracteritzen per les seves propietats \xc3\xa0cid-alcohol resistents. Tamb\xc3\xa9 s'utilitza per diagnosticar en esput la paragonimosi (una infecci\xc3\xb3 pulmonar causada pel platihelmint Paragonimus westermani i que t\xc3\xa9 unes manifestacions cl\xc3\xadniques semblants a les de la tuberculosi). Afegint el tensioactiu no i\xc3\xb2nic Trit\xc3\xb3 X-100, el m\xc3\xa8tode tenyeix r\xc3\xa0pidament els micobacteris a petites quantitats de l\xc3\xadquid cefalorraquidi. El diagn\xc3\xb2stic de la meningitis tuberculosa \xc3\xa9s dif\xc3\xadcil i aquesta millora concreta de la tinci\xc3\xb3 te m\xc3\xa9s sensibilitat -tot i que una menor especificitat- que les proves d'amplificaci\xc3\xb3 dels \xc3\xa0cids nucleics per detectar el bacil de Koch. Si la mostra de LCR \xc3\xa9s sotmesa a determinats procediments de citocentrifugaci\xc3\xb3 (Cytospin), abans d'aplicar l'esmentada tinci\xc3\xb3, augmenten les possibilitats d'identificar els M. tuberculosis intra i extracel\xc2\xb7lulars. De vegades, la tinci\xc3\xb3 de ZN pot donar un resultat negatiu a causa de la poca quantitat de bacteris presents a la mostra. En aquest cas, cal demostrar la seva pres\xc3\xa8ncia emprant t\xc3\xa8cniques de immunofluoresc\xc3\xa8ncia amb auramina-rodamina. Aquest \xc3\xa9s el m\xc3\xa8tode no biomolecular considerat de major sensibilitat per detectar micobacteris i es recomana utilitzar un microscopi de llum LED o amb l\xc3\xa0mpara de vapor de mercuri. En aspirats de limfadenitis de malalts amb sospita de TB la sensibilitat de la tinci\xc3\xb3 millora si la mostra \xc3\xa9s pr\xc3\xa8viament sotmesa a liq\xc3\xbcefacci\xc3\xb3 amb NaClO i despr\xc3\xa9s centrifugada._NEWLINE_Els elements fonamentals de la tinci\xc3\xb3 s\xc3\xb3n el blau de metil\xc3\xa9, l'alcohol \xc3\xa0cid i la carbol-fucsina. La coloraci\xc3\xb3 cl\xc3\xa0ssica de Ziehl-Neelsen requereix un suau escalfament per travessar la paret bacteriana. Alguns t\xc3\xa8cnics recomanen escalfar al microones la soluci\xc3\xb3 de carbol-fucsina al principi del procediment, uns 90\xc2\xb4\xc2\xb4 a baixa pot\xc3\xa8ncia (60W) fins a tenir una temperatura de 46\xc2\xba per aconseguir uns resultats \xc3\xb3ptims. Aquesta tinci\xc3\xb3 t\xc3\xa9 dos variants destacables: una per tenyir els micobacteris i una altra per tenyir amb major especificitat altres pat\xc3\xb2gens \xc3\xa0cid-resistents. \xc3\x89s important mantenir les concentracions de carbol-fucsina i fenol en el preparat, ja que canvis percentuals de dites subst\xc3\xa0ncies comporten una menor sensibilitat de la tinci\xc3\xb3 davant dels bacils \xc3\xa0cid-alcohol resistents. Fa pocs anys s'emprava una concentraci\xc3\xb3 de carbol-fucsina del 0,3% per la detecci\xc3\xb3 de M. tuberculosis; avui dia, molts protocols utilitzen una concentraci\xc3\xb3 del 1%. Un problema a l'hora d'identificar bacils de Hansen en mostres tissulars \xc3\xa9s que si es desparafinen els talls histol\xc3\xb2gics amb xilol pur els bacils no es tenyeixen, ja que perden la propietat d'\xc3\xa0cid-resist\xc3\xa8ncia. De ser necessari, es recomanable emprar la variant de Fite-Faraco._NEWLINE_Una versi\xc3\xb3 modificada d'aquesta tinci\xc3\xb3 \xc3\xa9s molt \xc3\xbatil per identificar diverses esp\xc3\xa8cies de fongs. Una altra modificaci\xc3\xb3 (Stamp, 1950) serveix per tenyir de vermell els bacteris del g\xc3\xa8nere Brucella, si b\xc3\xa9 pot donar falsos positius. S'han proposat moltes formes de millorar la visualitzaci\xc3\xb3 del Mycobacterium leprae amb la tinci\xc3\xb3 de ZN. Una d'elles, potser la m\xc3\xa9s econ\xc3\xb2mica i senzilla, \xc3\xa9s afegir unes gotes d'una soluci\xc3\xb3 d'hidr\xc3\xb2xid s\xc3\xb2dic per augmentar l'alcalinitat (Siqueira et al, 1982). Alguna tinci\xc3\xb3 diferencial similar, d'elaboraci\xc3\xb3 en fred i que utilitza el blau de metil\xc3\xa9 amb \xc3\xa0cid sulf\xc3\xbaric de Gabbet com subst\xc3\xa0ncia decolorant, t\xc3\xa9 la mateixa especificitat que la tinci\xc3\xb3 de ZN; si b\xc3\xa9 una sensibilitat lleugerament menor. La tinci\xc3\xb3 tamb\xc3\xa9 s'ha emprat per detectar el coccidi Cyclospora cayetanensis en mostres de femta._NEWLINE_Per evitar el risc de toxicitat que comporta l'\xc3\xbas de carbol-fucsina (propi dels compostos fen\xc3\xb2lics vol\xc3\xa0tils) a llocs sense suficients garanties de protecci\xc3\xb3 laboral, es pot utilitzar una tinci\xc3\xb3 semblant, la tinci\xc3\xb3 freda de Kinyoun, una modificaci\xc3\xb3 de la ZN, que no origina vapors perillosos i d\xc3\xb3na bons resultats cercant Mycobacterium en frotis d'esput._NEWLINE_Els resultats crom\xc3\xa0tics de la tinci\xc3\xb3, vistos amb microsc\xc3\xb2pia \xc3\xb2ptica s\xc3\xb3n:_NEWLINE_-BAAR, incloent el Micobacterium avium intracel\xc2\xb7lular -----------  vermell/porpra_NEWLINE_-Eritr\xc3\xb2cits -----------------------------------------------------  rosa _NEWLINE_-Mast\xc3\xb2cits ------------------------------------------------------  blau _NEWLINE_-Nuclis ---------------------------------------------------------  blau_NEWLINE_Per diferenciar Nocardia spp. (en especial Nocardia asteroides, patogen causant de greus infeccions pulmonars) d'Actinomyces spp. (les quals en persones sanes sovint formen part de la microbiota de les mucoses), es convenient utilitzar la variant freda de Kinyoun. Aix\xc3\xb2 \xc3\xa9s important a l'hora de detectar les nocardies en la citopatologia de mostres d'esput._NEWLINE_Existeixen algoritmes que faciliten el cribratge automatitzat d'imatges digitals del resultat d'aquesta tinci\xc3\xb3 en an\xc3\xa0lisis destinades a identificar micobacteris."